CELEX: 22015D2160
Language: ro
Date: 2014-12-12 00:00:00
Title: Decizia nr. 293/2014 a Comitetului mixt al SEE din 12 decembrie 2014 de modificare a anexei XIV (Concurență) la Acordul privind SEE [2015/2160]

26.11.2015   
            
            
               RO
            
            
               Jurnalul Oficial al Uniunii Europene
            
            
               L 311/47
            
         DECIZIA NR. 293/2014 A COMITETULUI MIXT AL SEE
   din 12 decembrie 2014
   de modificare a anexei XIV (Concurență) la Acordul privind SEE [2015/2160]
   COMITETUL MIXT AL SEE,
   având în vedere Acordul privind Spațiul Economic European („Acordul privind SEE”), în special articolul 98,
   întrucât:
   
               (1)
            
            
               Regulamentul (UE) nr. 316/2014 al Comisiei din 21 martie 2014 privind aplicarea articolului 101 alineatul (3) din Tratatul privind funcționarea Uniunii Europene categoriilor de acorduri de transfer de tehnologie (1) trebuie încorporat în Acordul privind SEE.
            
         
               (2)
            
            
               Prin urmare, anexa XIV la Acordul privind SEE ar trebui modificată în consecință,
            
         ADOPTĂ PREZENTA DECIZIE:
   Articolul 1
   În anexa XIV la Acordul privind SEE, textul de la punctul 5 [Regulamentul (CE) nr. 772/2004 al Comisiei] se înlocuiește cu următorul text:
   „32014 R 0316: Regulamentul (UE) nr. 316/2014 al Comisiei din 21 martie 2014 privind aplicarea articolului 101 alineatul (3) din Tratatul privind funcționarea Uniunii Europene categoriilor de acorduri de transfer de tehnologie (JO L 93, 28.3.2014, p. 17).
   În sensul prezentului acord, dispozițiile regulamentului se citesc cu următoarele adaptări:
   
               (a)
            
            
               La articolul 6 alineatul (1), după textul «în temeiul articolului 29 alineatul (1) din Regulamentul (CE) nr. 1/2003» se introduce următorul text: «sau al dispoziției corespunzătoare din partea I capitolul II articolul 29 alineatul (1) din Protocolul 4 la Acordul între statele AELS privind instituirea unei Autorități de Supraveghere și a unei Curți de Justiție.»
            
         
               (b)
            
            
               La articolul 6 alineatul (2), după textul «în temeiul articolului 29 alineatul (2) din Regulamentul (CE) nr. 2/2003» se introduce următorul text: «sau al dispoziției corespunzătoare din partea I capitolul II articolul 29 alineatul (1) din Protocolul 4 la Acordul între statele AELS privind instituirea unei Autorități de Supraveghere și a unei Curți de Justiție.»
            
         
               (c)
            
            
               La sfârșitul articolului 7 se adaugă următorul text:
               «În temeiul dispozițiilor Acordului dintre statele AELS privind instituirea unei Autorități de Supraveghere și a unei Curți de Justiție, Autoritatea AELS de Supraveghere poate declara, sub forma unei recomandări, faptul că atunci când rețele paralele de acorduri de transfer de tehnologie similare acoperă peste 50 % dintr-o piață relevantă din statele AELS, prezentul regulament nu se aplică acordurilor de transfer de tehnologie care conțin restricții specifice cu privire la piața respectivă.
               O recomandare în temeiul alineatului (1) se adresează statului AELS sau statelor AELS care cuprind piața relevantă în cauză. Se informează Comisia cu privire la emiterea unei astfel de recomandări.
               În termen de trei luni de la emiterea unei recomandări în temeiul alineatului (1), toate statele AELS destinatare notifică Autorității AELS de Supraveghere dacă acceptă recomandarea. În cazul în care nu se primește un răspuns în termenul de trei luni, se consideră că statul AELS care nu a răspuns în termen acceptă recomandarea în cauză.
               În cazul în care un stat AELS destinatar al recomandării fie acceptă recomandarea, fie nu răspunde la timp, acestuia îi revine obligația juridică, în temeiul acordului, de a pune în aplicare recomandarea în termen de trei luni de la emiterea acesteia.
               În cazul în care, în termenul de trei luni, un stat AELS destinatar notifică Autorității AELS de Supraveghere că nu acceptă recomandarea, Autoritatea AELS de Supraveghere informează Comisia cu privire la acest răspuns. În cazul în care Comisia nu este de acord cu poziția statului AELS în cauză, se aplică articolul 92 alineatul (2) din acord.
               Autoritatea AELS de Supraveghere și Comisia fac schimb de informații și se consultă reciproc cu privire la aplicarea acestei dispoziții.
               În cazul în care rețele paralele de acorduri de transfer de tehnologie similare acoperă peste 50% dintr-o piață relevantă de pe teritoriul reglementat de Acordul privind SEE, cele două autorități de supraveghere pot iniția o cooperare în vederea adoptării de măsuri separate. În cazul în care cele două autorități de supraveghere convin asupra unei piețe relevante și a oportunității de a adopta o măsură în temeiul prezentei dispoziții, Comisia adoptă un regulament adresat statelor membre ale CE, iar Autoritatea AELS de Supraveghere emite o recomandare de natură corespunzătoare către statul AELS sau statele AELS care cuprind piața respectivă.» ”
            
         Articolul 2
   Textele Regulamentului (UE) nr. 316/2014 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.
   Articolul 3
   Prezenta decizie intră în vigoare la 13 decembrie 2014, cu condiția să se fi efectuat toate notificările prevăzute la articolul 103 alineatul (1) din Acordul privind SEE (2).
   Articolul 4
   Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.
   
      Adoptată la Bruxelles, 12 decembrie 2014.
      
         
            Pentru Comitetul mixt al SEE
         
         
            Președintele
         
         Kurt JÄGER
      
   
   
      (1)  JO L 93, 28.3.2014, p. 17.
   
      (2)  Nu au fost semnalate obligații constituționale.